Haval se uitskieterHaval kan vir die eerste keer sê dat hy in Suid-Afrika as gevestigde handelsmerk mee gereken moet word. Dit is te danke aan sy Jolion. Nie nét het die Jolion uitverkoop direk ná bekendstelling nie, maar dit is ook die eerste model in Haval se stal wat meer as 1 000 eenhede in ŉ maand in Suid-Afrika verkoop het. Die Jolion pas mooi in Haval se reeks onder die H6 en sit tussen die B- en C-segmente. Dit is egter die Haval se puik-waarde-vir-geld-oplossing en enorme veiligheidspesifikasie wat hom tussen sy mededingers laat uitstaan. Voertuie soos Renault se Duster en Toyota se Corolla Cross kan nie by die Jolion kers vashou nie. Die Super Luxury-model in die Jolion-reeks spog met LED-ligte voor en agter, ŉ kop-op-vertoon (HUD) met verkeerkentekenerkenning, ŉ draadlose laaimatjie vir jou slimfoon en ŉ 360 grade- panoramiese kamera met agterkruisverkeerwaarskuwing. Die veiligheidstelsels wat die bogenoemde insluit, plus die teenkantelstelsel en ingreepstelsel by sekondêre botsing (wat remme aanslaan in ŉ ongeluk om te verhoed dat die motor verder teen ander motors of hindernisse vasry), botsingwaarskuwing en baandwaalwaarskuwing dra by tot die Jolion se indrukwekkende 5-ster-ANCAP-veiligheidsgradering. Spesifikasie soos die panoramiese sondak, lugopenings vir die agterste passasiers en ŉ magdom USB-poorte voor én agter in die kajuit stel die Jolion kop en skouers bó sy mededingers. Aan die gemakkant is daar die 6-rigting- elektries verstelbare bestuurdersitplek, wegtrekhulp en afdraandebeheer wat bydra tot die moderne ervaring wat mens agter die stuur van ŉ Haval Jolion kan geniet. Onder die enjinkap sit Haval se 1.5-viersilinderturbopetrolenjin met 105 kW en 210 Nm. Die 7-spoed- outomatiese ratkas help dat die brandstofverbruik op 7,5 ℓ/100 km staan. Die Jolion word gedek deur ŉ 5 jaar/100 000 km-waarborg en 5 jaar/60 000 km-diensplan. Dit is op die pad waar die Jolion die meeste beïndruk. ŉ Ruim, veilige gesinsmotor met sitplek vir vyf en billike grondvryhoogte – perfek vir daai sloertoer met die gesin elke vakansie. Daar sal binnekort twee splinternuwe modelle tot die Jolion-reeks gevoeg word. Die eerste van die twee sal die S wees – ŉ Jolion met ŉ meer sportiewe voorkoms. Die tweede model wat die segment op sy kop gaan draai, is die Jolion HEV. Dit is ŉ Jolion met ŉ hibriede dryfstelsel. Die reeks lyk só: Klik hier om meer te lees oor Haval se Jolion.